4.11.2022
SK
Úradný vestník Európskej únie
C 421/37
Regióny sa budú do vykonávania zapájať prostredníctvom budúcich národných onkologických centier v každom členskom štáte.
Tieto centrá budú umožňovať: 1. začleňovanie činností misie identifikovaním synergií v politických iniciatívach a investíciách súvisiacich s rakovinou medzi úrovňou EÚ, vnútroštátnou, regionálnou a miestnou úrovňou; 2. spoluprácu s príslušnými vnútroštátnymi aktérmi a zainteresovanými stranami presahujúcu výskum a inováciu a zdravotnícke systémy, ktorá zahŕňa relevantné oblasti v kontrole rakoviny (ako je zamestnanosť, vzdelávanie); 3. dialógy o politike v oblasti rakoviny; ako aj 4. činnosti občianskej angažovanosti.
Misia EÚ „Obnova našich oceánov a vôd“ Strategickým cieľom misie je obnoviť zdravie našich oceánov a vôd do roku 2030 prostredníctvom ochrany a obnovy morských a sladkovodných ekosystémov a biodiverzity, predchádzania znečisťovaniu našich oceánov, morí a vôd a jeho odstraňovaním a podporovania uhlíkovej neutrality a obehovosti modrého hospodárstva EÚ.
Osobitná pozornosť sa angažovanosti regiónov venuje v súvislosti s „majákmi“ nachádzajúcimi sa v určitých oblastiach.
Tieto majáky predstavujú výskumné a inovačné projektové portfóliá na vývoj a zavádzanie transformačných riešení v štyroch hlavných európskych oblastiach: atlantickej a arktickej oblasti, v oblasti Baltského a Severného mora, v oblasti Stredozemného mora, v oblasti Dunaja a Čierneho mora.
Misia sa bude realizovať v dvoch fázach: vývoj a pilotné testovanie riešení (2021 – 2024) a zavádzanie a rozširovanie (od roku 2025) týchto činností.
Hoci Komisia na podporu prvej fázy na roky 2021 – 2023 vyčlenila takmer 350 miliónov EUR z programu Horizont Európa, na dosiahnutie cieľov misie bude kľúčová mobilizácia ďalších záväzkov a rozpočtových prostriedkov od verejných aj súkromných aktérov, a to aj prostredníctvom EFRR.
Súčasťou všetkých relevantných činností z pracovného programu misie je aj koncepcia „pridružených regiónov“.
„Pridružené regióny“ sú oblasti s ekosystémami, ktoré môžu využívať výhody demonštračných činností (napr. susedné regióny a/alebo regióny v inej morskej oblasti), a/alebo menej rozvinuté regióny s potrebou vybudovať kapacitu na zavádzanie inovačných riešení vyvinutých v rámci jednotlivých projektov.
Tieto regióny budú využívať finančnú podporu na prezentáciu uskutočniteľnosti, reprodukovateľnosti a na rozširovanie inovačných riešení.
EFRR by mohol prispieť k pokroku v zavádzaní inovačných riešení na regionálnej úrovni.
Charta misie bude zbierkou prísľubov/akcií a združí všetky zainteresované strany od členských štátov a pridružených krajín po regióny a miestne orgány, súkromné subjekty, mimovládne organizácie a občanov.
Misia EÚ „Klimaticky neutrálne a inteligentné mestá“ Cieľom misie je dosiahnuť najmenej 100 klimaticky neutrálnych a inteligentných miest do roku 2030 a zabezpečiť, aby tieto mestá slúžili ako experimentálne a inovačné centrá, ktoré umožnia všetkým európskym mestám, aby sa do roku 2050 stali klimaticky neutrálnymi.
S týmto prístupom orientovaným na mestá a zameraním sa na miestne riešenia sa prispieva k politickému cieľu EFRR EÚ, ktorým je ekologickejší, nízkouhlíkový prechod na bezuhlíkové hospodárstvo a odolná Európa vďaka presadzovaniu čistej a spravodlivej energetickej transformácie, zelených a modrých investícií, obehového hospodárstva, zmierňovania zmeny klímy a adaptácie na ňu, predchádzania rizikám a ich riadenia a udržateľnej mestskej mobilite.
Takisto prispieva k politickému cieľu, ktorým je Európa bližšie k občanom vďaka podpore udržateľného a integrovaného rozvoja všetkých typov území a miestnych iniciatív, pričom podporuje investičné stratégie na územnej úrovni, v mestách a miestnych komunitách šité na mieru, s cieľom riešiť ich rôznorodé výzvy a využívať ich rozvojový potenciál.
V rámci misie sa prostredníctvom výzvy na vyjadrenie záujmu mestá vyzvali, aby zaregistrovali svoj úmysel dosiahnuť do roku 2030 klimatickú neutralitu.
Výzvy na vyjadrenie záujmu sa vyhodnotili na základe ambicióznosti miest, ich úrovne pripravenosti, ich súčasného alebo plánovaného záväzku ku klimatickej neutralite a znižovaniu miery znečistenia a ich záväzku k zapájaniu občanov a relevantných zainteresovaných strán do mestského klimatického plánu.
Vybrané mestá sa vyzývajú, aby s podporou platformy misie vypracovali zmluvu o klíme v meste.
Zmluva o klíme v meste, ktorá nie je právne záväzným nástrojom, sa vypracuje na základe inovačného procesu spolutvorby, do ktorej sa zapoja mestá, vnútroštátne/regionálne orgány, príslušné zainteresované strany a Komisia.
Je v súlade s regionálnou stratégiou pre inteligentnú špecializáciu a ponecháva mestám riadenie na základe ich skutočných potrieb.
Bude predstavovať medziodvetvový prístup zdola nahor založený na dopyte, s konkrétnymi záväzkami spočívajúcimi v zavádzaní a rozširovaní inovačných a inteligentných riešení súvisiacich s klimatickou neutralitou vo všetkých relevantných odvetviach.
Zmluva o klíme v meste obsahuje odsúhlasené východisko, ako mesto plánuje splniť tieto záväzky do roku 2030 a investičný plán s relevantnými finančnými prostriedkami a zdrojmi financovania.